
Ehdotus

NEUVOSTON TÄYTÄNTÖÖNPANOPÄÄTÖS

luvan antamisesta Puolalle ottaa käyttöön yhteisestä arvonlisäverojärjestelmästä annetun neuvoston direktiivin 2006/112/EY 26 artiklan 1 kohdan a alakohdasta ja 168 artiklasta poikkeava erityistoimenpide

PERUSTELUT

1. Ehdotuksen tausta

Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY
, jäljempänä ’alv-direktiivi’, 395 artiklan nojalla antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron (alv) kantamisen yksinkertaistamiseksi tai tietyntyyppisten veropetosten tai veron kiertämisen estämiseksi.

Puolan tasavalta on komission pääsihteeristön 16. marraskuuta 2009 saapuneeksi kirjaamalla kirjeellä pyytänyt lupaa ottaa käyttöön toimenpide, joka poikkeaa alv-direktiivin 26 artiklan 1 kohdan a alakohdasta ja 168 artiklasta.

Komissio on alv-direktiivin 395 artiklan 2 kohdan mukaisesti antanut Puolan tasavallan pyynnön tiedoksi muille jäsenvaltioille 14. joulukuuta 2009 päivätyllä kirjeellä. Lisäksi se on ilmoittanut Puolan tasavallalle 17. joulukuuta 2009 päivätyllä kirjeellä saaneensa kaikki tiedot, jotka se on katsonut tarvitsevansa arvioidakseen pyynnön jäljempänä kuvatulla tavalla.

Valtaosa (yli 95 prosenttia) Puolan tasavallan yrityksistä luokitellaan mikroyrityksiksi, ja niistä monet ovat perheyrityksiä. Näiden yritysten omistamat tai liisaamat autot ovat usein sekä yritys- että yksityiskäytössä. Lisäksi monet suuremmat yritykset antavat usein henkilöstölleen muita kuin rahallisia etuja, esimerkiksi työsuhdeauton, jota käytetään sekä yritys- että yksityistarkoituksiin. Lyhyesti sanottuna valtaosaa yritysten omistamista autoista käytetään molempiin tarkoituksiin. Yrityksen, jossa ajoneuvoa käytetään myös yksityistarkoituksiin, on nykyään maksettava siitä veroa alv-direktiivin 26 artiklan 1 kohdan a alakohdan mukaisesti.

Koska tietyt ajoneuvot on suunniteltu sellaisiksi, että ne sopivat sekä yritys- että yksityiskäyttöön, Puolan viranomaiset katsovat, että on vaikea määrittää tarkasti, miten paljon verovelvolliset käyttävät niitä yksityistarkoituksiin. Määrittäminen ei ole vaikeaa pelkästään verovelvollisille vaan myös veroviranomaisille, joiden on tarkistettava yksityiskäytön laajuus. 

Poistaakseen nämä ongelmat ja yksinkertaistaakseen alv-järjestelmän soveltamista Puolan tasavalta pyytää poikkeusta, joka antaisi mahdollisuuden luopua tiettyjen ajoneuvojen yksityiskäytön verotuksesta ja rajoittaa samalla niiden alkuperäiseen hankintaan tai vuokraukseen liittyvät tuotantopanoksista maksetun veron vähennykset 60 prosenttiin. Puolan viranomaiset ovat arvioineet, että tämäntyyppisten ajoneuvojen yrityskäyttö on keskimäärin 60 prosenttia niiden koko käyttöajasta. 

Vähennys olisi enintään 6 000 Puolan zlotya. Tämä luku perustuu tavanomaisen auton hintaan (55 000 Puolan zlotya), ja sen tavoitteena on estää liiallisten vähennysten tekeminen luksusautoista, joita todennäköisemmin käytetään yksityistarkoituksiin. 

Toimenpiteen soveltamisalaan kuuluvat ajoneuvot, joiden suurin sallittu kuorma on yli 500 kg ja suurin sallittu kokonaispaino 3,5 tonnia. Poikkeuksena ovat kuitenkin ajoneuvot, jotka on selvästi tarkoitettu pelkästään yrityskäyttöön, ja erityisesti sellaiset ajoneuvot, jotka on ostettu jälleenmyytäviksi tai vuokrattaviksi, jotka on tarkoitettu pääasiassa tavaroiden kuljetukseen, jotka on tarkoitettu erikoiskäyttöön (kuten tiepalveluajoneuvot, kuormaajat ja ruumisautot) tai jotka on suunniteltu kuljettamaan vähintään 10:tä henkilöä kuljettaja mukaan luettuna. Tämän erottelun tarkoituksena on rajoittaa toimenpiteen soveltaminen niihin ajoneuvoihin, joita voidaan käyttää sekä yritys- että yksityistarkoituksiin.

2. Kuulemiset ja vaikutusten arviointi

Kuulemista ja ulkopuolista asiantuntemusta ei ole tarvittu.

3. Ehdotukseen liittyvät oikeudelliset näkökohdat

Päätöksessä annetaan Puolalle lupa ottaa käyttöön alv-direktiivin 26 ja 168 artiklasta poikkeava toimenpide, joka koskee tiettyjen ajoneuvojen ostamisesta, hankinnasta, maahantuonnista, vuokrauksesta tai liisauksesta syntyvän alv:n vähentämistä.

Päätös perustuu alv-direktiivin 395 artiklaan.

Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.

Koska erityistoimenpiteen voimassaoloaika ja soveltamisala ovat tiukasti rajoitettuja, se näyttää olevan tavoitteeseensa nähden oikeasuhteinen.

Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on ainoa soveltuva sääntelytapa, koska se voidaan osoittaa yksittäiselle jäsenvaltiolle.

4. Talousarviovaikutukset

Ehdotuksella ei ole kielteisiä vaikutuksia unionin talousarvioon.

5. Valinnaiset tiedot

Ehdotus sisältää raukeamislausekkeen.

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen, 

ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
 ja erityisesti sen 395 artiklan 1 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Puola on komission pääsihteeristön 16 päivänä marraskuuta 2009 saapuneeksi kirjaamalla kirjeellä pyytänyt lupaa ottaa käyttöön erityistoimenpide, joka poikkeaa tuotantopanoksiin sisältyvän veron vähennysoikeutta koskevista direktiivin 2006/112/EY säännöksistä.

(2) Komissio on 14 päivänä joulukuuta 2009 päivätyllä kirjeellä antanut Puolan esittämän pyynnön tiedoksi muille jäsenvaltioille. Se on ilmoittanut Puolalle 17 päivänä joulukuuta 2009 päivätyllä kirjeellä saaneensa kaikki tiedot, jotka se on katsonut tarvitsevansa pyynnön arviointiin.

(3) Jotkin ajoneuvot on suunniteltu sellaisiksi, että ne sopivat yhtä hyvin sekä yritys- että yksityiskäyttöön. Verovelvollisen, joka aikoo käyttää yksityistarkoituksiin ajoneuvoa, jonka ostoon sisältyneen veron kyseinen verovelvollinen on vähentänyt kokonaan tai osittain, on suoritettava sen yksityiskäytöstä veroa. Verovelvollisen on kuitenkin vaikea määrittää ajoneuvon yksityiskäyttöä tarkasti, ja veroviranomaisten on vaikea sitä valvoa.

(4) Sen vuoksi Puola pyytää arvolisäveron (alv) kantamisen yksinkertaistamiseksi poikkeusta, jolla sekä yritys- että yksityiskäytössä olevan ajoneuvon ostoon liittyvä verovähennysoikeus rajoitetaan 60 prosenttiin alv:sta, joka syntyy tiettyjen ajoneuvojen hankinnasta, maahantuonnista, vuokrauksesta tai liisauksesta. Näin ollen verovelvollista ei enää vaadittaisi suorittamaan veroa ajoneuvon yksityiskäytöstä.

(5) Erityistoimenpidettä olisi sovellettava ainoastaan sellaisiin ajoneuvoihin, joiden suurin sallittu kuorma on yli 500 kg ja suurin sallittu paino 3,5 tonnia, sekä enintään 6 000 Puolan zlotyn suuruisiin alv-vähennyksiin. Alv-vähennyksen enimmäisrajalla pyritään estämään alv:n liiallinen vähentäminen sellaisissa tapauksissa, joissa alv on syntynyt todennäköisemmin yksityistarkoituksiin käytettävien luksusautojen hankinnasta. Poikkeusta ei saisi soveltaa ajoneuvoihin, joilla on erityinen käyttötarkoitus, kuten tiepalveluajoneuvoihin, ruumisautoihin ja kuormaajiin, eikä myöskään ajoneuvoihin, jotka on tarkoitettu jälleenmyyntiin tai vuokraukseen.

(6) Luvan olisi oltava määräaikainen, minkä vuoksi sen voimassaolon olisi päätyttävä 31 päivänä joulukuuta 2013. Kyseiseen päivään mennessä saatujen kokemusten valossa voidaan tehdä arviointi siitä, onko poikkeus yhä aiheellinen.

(7) Poikkeus ei vaikuta kielteisesti arvonlisäverosta kertyviin unionin omiin varoihin,

ON HYVÄKSYNYT TÄMÄN PÄÄTÖKSEN: 

1 artikla

Poiketen siitä, mitä direktiivin 2006/112/EY 168 artiklassa säädetään, Puolalle annetaan lupa rajoittaa ajoneuvojen ostosta, hankinnasta, maahantuonnista, vuokrauksesta tai liisauksesta syntyvän alv:n vähennysoikeus 60 prosenttiin ja enintään 6 000:een Puolan zlotyyn.

Tätä rajoitusta sovelletaan ainoastaan sellaisiin ajoneuvoihin, joiden suurin sallittu kuorma on yli 500 kg ja suurin sallittu paino on 3,5 tonnia.

2 artikla

Edellä 1 artiklaa ei sovelleta seuraaviin ajoneuvoluokkiin:

(1) jälleenmyyntiä, vuokrausta tai liisausta varten ostetut ajoneuvot;

(2) tavaroiden kuljetukseen tarkoitetut ajoneuvot;

(3) erikoiskäyttöön tarkoitetut ajoneuvot; 

(4) ajoneuvot, joita käytetään vähintään 10 henkilön kuljettamiseen, kuljettaja mukaan luettuna.

3 artikla

Poiketen siitä, mitä direktiivin 2006/112/EY 26 artiklan 1 kohdan a alakohdassa säädetään, Puolalle annetaan lupa olla rinnastamatta vastikkeellisesti suoritettuihin palveluihin tämän päätöksen 1 artiklassa tarkoitetun rajoituksen soveltamisalaan kuuluvaa yksityiskäyttöä, kun ajoneuvoa käyttää verovelvollinen tai tämän henkilöstö, tai yleisemmin, kun ajoneuvoa käytetään muuhun kuin verovelvollisen yrityksen tarkoituksiin. 

4 artikla

Tämä päätös on voimassa 31 päivään joulukuuta 2013.

5 artikla

Tämä päätös on osoitettu Puolan tasavallalle.

Tehty Brysselissä


Neuvoston puolesta


Puheenjohtaja

